
תוכים:   גידול והחזקה

בעלי כלבים וחתולים רגילים לקחתם פעם בשנה לווטרינר לבדיקה שנתית ולחיסונים. ביקור שנתי אצל הווטרינר חשוב אפילו יותר כאשר מדובר בתוכים וציפורים אחרות. (זה חייב להיות וטרינר המטפל בציפורים)

ציפור, בניגוד לכלב ולחתול, נוטה להסתיר את היותה חולה. היא בדרך כלל ממשיכה לאכול גם כשהיא חולה.   

             ככל שהמחלה מחמירה הציפור פחות "מזייפת". 

ככלל, צפור שנראית חולה- היא חולה מאד. 

וציפור שנראית חולה מאד- לעתים מצבה אנוש!

ולכן חשוב מאד לבדוק צפור פעם בשנה : הרבה סימני מחלה "מוסווים" יתגלו ע"י הווטרינר ויטופלו לפני שתתפתח מחלה רצינית. ניתן לקרוא עוד בנושא זה במאמר "בדיקה כללית בתוכי".

סימני מחלה 

הסימן הנפוץ ביותר לתוכי חולה הוא "ניפוח נוצות". תוכי שישן באמצע היום  ונוצותיו נפוחות הוא תוכי חולה. 

סימנים נוספים להתפתחות מחלה עלולים להיות: נזלת והתעטשויות, שלשול או שינוי בצבע ובאופי ההפרשות, שינוי בתיאבון ובצריכת מים, שינוי בפעילות (תוכי שקט מהרגיל- או עצבני וחסר מנוחה). שינוי בקולו (הציפור נשמעת צרודה, קולה שונה מהרגיל), נפנוף בזנב, או ישיבה על קרקעית הכלוב במקום על המקל או הענף-  כל אלה הם סימני מחלה חשובים, אם כי לא היחידים. 

מזון

הבעיה הנפוצה ביותר בתוכים  היא תת תזונה. חלק גדול מהציפורים בשבי סובלות מחוסר ויטמינים, חוסר סידן, חוסר חלבונים ועוד. 

הדרך הטובה  ביותר להבטיח דיאטה מאוזנת היא לתת לציפור מגוון של מאכלים. 

זרעונים: תערובת זרעונים אמורה להוות רק שליש מהתזונה היומית ולא את כולה. (בגרעיני חמניה יש כ 40% שומן ואין מספיק ויטמינים וסידן )

ירקות ופירות: צריכים להוות כשליש מהתזונה היומית. כעיקרון, כל מה שאנחנו אוכלים אפשר להציע לתוכי חוץ משוקולד ואבוקדו. לדוגמה-

גזר, ברוקולי, תרד, דלעת, נבטים, פלפל אדום, ירוק וצהוב, תירס ופירות שונים. 

כופתיות: שליש נוסף של התזונה היומית. 

ניתן להציע לחם מלא, פסטה (מבושלת ולא מבושלת) ביצים, דגנים, עוף מבושל, גבינה, ירקות מבושלים וכולי. 

אסור לתת לציפור שוקולד , אבוקדו ואלכוהול

פירוט רב בנושא התזונה ניתן למצוא במאמר "תזונת התוכים" ובספר "ספר התוכים- המדריך השלם לגידול תוכים " שנכתב ע"י ד"ר שלומית לוי, בהוצאת הקיבוץ המאוחד. 

יש להחליף את המזון מדי יום ביומו. פירות וירקות שלא נאכלו- יש להרחיקם תוך מספר שעות. 

מים: מים טריים מדי יום בכלוב. 

חשוב למקם את כלי האוכל והמים רחוק מההפרשות של הציפור. 

סידן: אם התוכי אוכל כופתיות יום יום אין צורך להוסיף סידן.

 אם לא- חשוב לשים אבן גיר ותוספים המכילים סידן כגון קליפות של ביצה קשה  (לא לשים קליפות שלא בושלו!)  , עצם של עוף  ועוד. הוספת סידן חשובה במיוחד בתוכיות המטילות ביצים  ובג'אקויים שלא אוכלים כופתיות. 

ויטמינים: גם כאן: תוכי שאוכל כופתיות וירקות לא צריך תוספים.

דרושה הרבה סבלנות כדי לשנות הרגלי תזונה של תוכי. לפעמים יעברו שבועות עד שיתחיל לאכול משהו חדש. תארו לעצמכם לקבל סטייק אחרי שכל חייכם אכלתם גרעיני חמניות . לא הייתם יודעים אם לאכול את זה, לשבת על זה, לשחק איתו או לפחד ממנו. כך בדיוק התוכי.

הקטנת כמות הגרעינים בצורה מדורגת ומבוקרת תעזור לכם לגמול את התוכי מגרעינים ולהרגיל אותו למגוון מזונות. 

אנחנו במרכז וטרינרי השרון, נשמח לייעץ לכם באיזו שיטה תוכלו להרגיל את התוכי שלכם לאכול מגוון מזונות. 

אבני חצץ (GRIT)

רצוי להימנע מאבני חצץ. תרנגולות צריכות אותן. תוכים- לא! 

סביבת התוכי

התוכי הוא חיה חברותית הדורשת תשומת לב. מקום טוב בשבילו יהיה בסלון, במקום בו מתנהלים חיי הבית .לא לשים תוכי במטבח- עשן ואדי טפלון הם רעילים!

טמפרטורה: יש להימנע מקרבה למזגן. רוחות פרצים עלולות להזיק לתוכי. 

לחות: רוב הציפורים תיהנינה מעודף לחות- אפשר להכניס אותן לחדר האמבטיה כשמתקלחים, או להתיז מדי פעם מים על הנוצות. 

אור ואויר: הציפור תפיק תועלת מחשיפה לאוויר הפתוח ואור השמש (שאינו מסונן דרך זכוכית). במזג אויר נוח אפשר להוציא את התוכי בתוך הכלוב להתאוורר. (ולשמור עליו מפני חתולים וכלבים).

נקיון

יש לנקות את כלי האוכל והמים יום יום. 

יש להחליף את הניר שעל קרקעית הכלוב מדי יום ביומו.

פעם בשבוע יש לנקות את הכלוב היטב- כולל המקלות שבתוכו, הצעצועים וכדומה. ניתן להשתמש בסבון כלים וחשוב לשטוף טוב. 

ציפור צריכה לישון בין 8-12 שעות. ניתן לכסות את הכלוב כדי לאפשר לתוכי שינה רגועה. 

רצוי לתת לתוכי ענף  לעמוד עליו במקום מקלות הפלסטיק הסטנדרטיים. יש להקפיד על ענף מעץ לא רעיל, ולוודא שהעץ לא עבר ריסוס. 

צעצועים –מומלצים. יש להקפיד על צעצוע המתאים לגודל התוכי. צעצוע בטוח לתוכון יהיה אולי מסוכן לג'אקו המסוגל לפצח  אותו.

 ניתן לשים מראה , אך אם התוכי מקיא מולה יש להרחיקה. 

אנחנו במרכז וטרינרי השרון ממליצים שלא להשאיר תוכים בלי צעצוע או שניים, ולגוון מדי פעם. ניתן לראות ב-           

חנות מקוונת המוכרת צעצועים שונים לתוכים.  

ציפורנים, מקור, כנפיים: ראו מאמר מפורט "קיצוץ נוצות" 

חשוב לקצוץ נוצות כנף (לא לבד! ) כדי להוציא מדי פעם את התוכי מהכלוב ולאפשר לו חופש פעולה. הקיצוץ אינו כואב והנוצות ממשיכות לצמוח לאורך חיי התוכי. אנו במרכז וטרינרי השרון מאמינים כי לגדל תוכי הסגור בכלוב קטן 24 שעות ביממה גובל בצער בעלי חיים. 

ציפורנים- לפעמים צריך לקצוץ – רק ע"י וטרינר. ציפורן עלולה לדמם וחייבים לעצור את הדימום מיד. ציפורן ארוכה מדי עלולה לגרום לשבירת רגל. 

יש להימנע: -ממקלות עטופים בניר זכוכית

                   -מעשן סיגריות, קוטלי חרקים, בישול במחבת טפלון

                   -מגישה לצמחי בית רעילים

                   -ממגע עם חתולים (במיוחד) ,כלבים וילדים קטנים.

                   -מאבוקדו ומשוקולד

אל תתנו אנטיביוטיקה ללא מרשם רופא (גם אם מגדל תוכים "המליץ " לכם .האם כשאתם חולים אתם מקבלים עצות משכנים - או הולכים לרופא? )

אל תחכו לראות איך הציפור החולה תרגיש מחר. מחר היא עלולה למות. 

ניתן לקרוא על נושאים אלה ועוד ב"ספר התוכים- המדריך השלם לגידול תוכים" שנכתב ע"י ד"ר שלומית לוי, הוצאת הקיבוץ המאוחד. 

